ব্যাকগ্রাউন্ডে জাতীয় পতাকা। সামনে বসে রয়েছেন গেরুয়া গলাবন্ধ পাঞ্জাবি, রিমলেস চশমা, সাদা দাড়ির ব্যক্তিত্ব। প্রধানমন্ত্রী নরেন্দ্র মোদী। থুড়ি, বিবেক ওবেরয়। যাঁর ছবি আপনি দেখছেন, তিনি নরেন্দ্র মোদী তো বটেই। কিন্তু রিয়েল নন, রিলের চরিত্র। ওমঙ্গ কুমার মোদীর বায়োপিক তৈরি করছেন। মুখ্য ভূমিকায় অভিনয় করছেন বিবেক। সোমবার প্রকাশিত হল এই ছবির ফার্স্ট লুক। সোশ্যাল মিডিয়ায় এই লুকের ছবি শেয়ার করেছেন বিবেক স্বয়ং। তিনি লিখেছেন, ‘এই অসাধারণ জার্নির জন্য আপনাদের প্রার্থনা, আশীর্বাদ কামনা করছি।’ মোট ২৭টি ভাষায় মুক্তি পেয়েছে এই পোস্টার। সম্ভবত ২০১৯-এর সাধারণ নির্বাচনের আগেই মুক্তি পাবে এই ছবি। ছবির নাম অবশ্য এখনও ঠিক হয়নি বলে সংবাদমাধ্যমকে জানিয়েছেন খোদ পরিচালক। এই ছবির বেশির ভাগ অংশের শুটিং হবে গুজরাত, হিমাচল এবং দিল্লিতে। প্রথমে অভিনেতা-সাংসদ পরেশ রাওয়ালের এই ছবির নাম ভূমিকায় অভিনয়ের কথা থাকলেও, পরে সরে যান তিনি। তাঁর জায়গায় নেওয়া হয় বিবেককে। এই ছবির হাত ধরেই বিবেক বলিউডে কামব্যাক করতে চলেছেন বলে মত বলি মহলের। जय हिन्द. జై హింద్. ஜெய் ஹிந்த். Jai Hind 🇮🇳🙏 We humbly ask for your prayers and blessings on this incredible journey. #AkhandBharat #PMNarendraModi pic.twitter.com/t0lQVka7mJ